CPN บวก 3% ลุ้นกำไรไตรมาส 4/61 โตแตะ 2.5 พันลบ. รับรายได้ค่าเช่าพุ่ง
CPN บวก 3% ลุ้นกำไรไตรมาส 4/61 โตแตะ 2.5 พันลบ. รับรายได้ค่าเช่าพุ่ง โบรกฯแนะ “ซื้อ” เคาะเป้า 87 บ. โดย ณ เวลา 16.13 น. อยู่ที่ระดับ 79 บาท บวก 2 บาท หรือ 2.60% สูงสุดที่ระดับ 79.50 บาท ต่ำสุดที่ระดับ 77.25 บาท ด้วยมูลค่าการซื้อขาย 614.24 ล้านบาท
25 ม.ค. 2562

ผู้สื่อข่าวรายงานว่า ราคาหุ้น บริษัท เซ็นทรัลพัฒนา จำกัด (มหาชน) หรือ CPN ณ เวลา 16.13 น. อยู่ที่ระดับ 79 บาท บวก 2 บาท หรือ 2.60% สูงสุดที่ระดับ 79.50 บาท ต่ำสุดที่ระดับ 77.25 บาท ด้วยมูลค่าการซื้อขาย 614.24 ล้านบาท

ด้านนักวิเคราะห์ บล.เมย์แบงก์ กิมเอ็ง (ประเทศไทย) ระบุในบทวิเคราะห์ คาดการณ์กำไรปกติในช่วงไตรมาส 4/61 ลดลง 4% จากไตรมาสก่อนเนื่องจากค่าใช้จ่ายเพิ่มขึ้นตามผลของฤดูกาล แต่คาดกำไรเติบโต 17% จากช่วงเดียวกันของปีก่อน มาที่ระดับ 2,511 ล้านบาท เนื่องจาก Same store rental rate เพิ่มขึ้น 3-4% เซ็นทรัลเวิลด์มีอัตราเข้าเช่าเพิ่มเป็นประมาณ 90% จาก 86% ในไตรมาส 3/61
รวมทั้งรับรู้รายได้เต็มไตรมาสจากเซ็นทรัลภูเก็ต เฟส 2 และคาดจะบันทึกรายได้จากคอนโดไม่ต่ำกว่า 300 ล้านบาท (แม้บางยูนิตยังไม่ได้โอน และยังไม่มีรายได้จากบ้านเดี่ยว)
อย่างไรก็ดี จากการประชุมใน CEO Forum คาดว่า CPN ยังมีศักยภาพเติบโตอย่างมั่นคง โดยบริษัทวางเป้าหมายขยายโครงการ Mixed use ต่อเนื่อง ผู้บริหารเชื่อว่าศูนย์การค้าในไทยยังคงมีแนวโน้มเติบโต อีกทั้งบริษัทมีความคืบหน้ามากขึ้นในการเปิดศูนย์การค้าที่เวียดนาม คาดกำไรไตรมาส 4/61 เติบโตดีจากค่าเช่าและอัตราเข้าเช่าเพิ่มขึ้น รวมทั้งมีรายได้จากเซ็นทรัลภูเก็ตเฟส 2 และคอนโด แนะนำ ซื้อ ราคาเป้าหมาย (DCF) 87 บาท